Юлиян Фейди

Юлиян Фейди (*30. януар 1945—†5. авґуст 2024), маґистер фармациї, активни учашнїк у гуманих, културних и духовних обласцох живота Руского Керестура.

 Биоґрафия 

Юлиян Фейди ше народзел 30. януара 1945. року у Руским Керестуре, як найстарши од трох синох скравца оца Емила и мацери Леони. У родним валалє закончел основну школу, а кед мал 14 роки рушел на драгу за священїка до Заґребу, дзе закончел штиророчну ґимназию и два роки филозофиї. Околносци го заш лєм одведли на другу драгу, та у Беоґрадзе 1965. року почал студиї фармациї. 

Под час студийох Юлиян Фейди ше оженєл зоз Меланию Рамачову, у малженстве мали дзивку Терезку и син Тихомира.

По законченю студийох початком 70. рокох  Юлиян Фейди почал и свою професийну роботу у апатикох Дома здравя Кула, у Кули дзе єден час бул и шеф апатикох за цалу општину, а найдлужей робел як руководитель керестурскей апатики одкадз ше и пензионовал.

Юлиян Фейди попри у своєй професиї бул велї роки активни и як член хору Дому култури и церкви св. о. Миколая, вєдно зоз свою супругу, а тиж и окремного Церковного хору, под руководством дириґентох од Иринея Тимка, прейґ о. Михайла Макая, Юлияна Рамача по Лидию Пашо.

 Гуманитарна активносц 
Фейди останє запаметани и по єдней своєй власней борби, борби зоз алкоголизмом, кед у Керестуре, вєдно зоз Ярославом Ковачом власнїком Авто-школи, после свойого лїченя од зависносци, основали Клуб лїчених алкоголичарох Здрави живот, символично на швето Преображенє Господнє 6. авґуста 2001. року. Вони и ище дзепоєдни ше перше нєформално сходзели и потримовали у абстиненциї. Потим покончели же би ше психолоґ Ярослава Еделински обучела за їх терапеута та теди и основани Клуб. Теди мотивовани велї особи цо мали проблем з тоту зависносцу же би пошли на лїченє и пременєли свой живот. Клуб котрому Фейди бул и предсидатель полни 10 роки активно робел на потримованю своїх членох през порядни стретаня, помоц фаховцох рижних медицинских профилох, а паралелно робел и на превенциї зависносцох у школи. Клуб урядово престал робиц пре административни причини, алє ше його члени и далєй потримовали, а живот велїх фамелийох вишол з пекла зависносци.

Велї роки Юлиян Фейди бул и активни член Ловарского дружтва Ярабица, най повеме у його златних рокох. Дзекуюци и Фейдийовому знаню италиянского язика, Дружтво розвило ловни туризем зоз италиянскима колеґами котри до Керестура приходзели велї роки. Под час воєних 90. рокох дзепоєдни з нїх у сотруднїцтве з Фейдийом посилали до Керестура лїки на вецей заводи, як и дарунки до Дому за старих.

Як пензионер Фейди мал вецей часу та го подаровал и своєй парохиї кед бул вибрани за члена Церковного одбору на пейцрочни мандат од 2006–2011 рок, у котрим бул секретар, а потим на ище єден од 2011–2016, кед бул предсидатель. У тим периодзе, поготов у другим мандату, од 2008. року за пароха о. Михайла Малацка, поробени вецей капитални роботи на катедралней церкви, а тиж и на теметове, у Водици. Церковни одбори у котрих бул член и предсидатель Юлиян Фейди, мали задаток орґанизовац на високим уровню и велї єдинствени, та историйни подїї и ювилеї парохиї, Еґзархату, Водици, дзе требало прияц велїх и найвисших госцох зоз церковного и цивилного живота. Шицко тото вимагало вельо орґанизаторски схопносци и анґажованя, роботи, пенєжу, а вредних одборцох нєсебично предводзел предсидатель Юлиян Фейди.

Маґистер фармациї Юлиян Фейди ше упокоєл  5. авґуста 2024. року у 80. року живота. Поховани є на теметове у Руским Керестуре. 

 Литература 

 Словнїк  медицинскей терминолоґиї, сербско, латинско, руски, Дружтво за руски язик, литературу и културу, Нови Сад, 2006, б. 198.

 Вонкашнї вязи 

 Mirko Kanjuh, PRIJATELJSTVO BEZ HRANJICOH -- Djuzepe KLERIČI, veljki prijatelj Keresturcoh.  Verbovec, youtube.com, 19. april 2012.

 Мирко Канюх,   Prijateljstvo bez hranjicoh - Приятельство без гранїцох.  РТ Войводина, youtube.com, 13. май 2013. 

  Поховани апатикар Юлиян Фейди, М. Афич. Рутенпрес, ruskeslovo.com, 6. авґуст 2024.

Катеґория:Руснаци у Сербиї
Катеґория:Керестурци
Катеґория:Фармацеути
Катеґория:Гуманитарни активисти
Катеґория:30. януар
Катеґория:Народзени 1945
Катеґория:Умарли 2024
Катеґория:5. авґуст